钦定古今图书集成/明伦汇编/官常典/第096卷 > 代国公宗尹
## 钦定古今图书集成/明伦汇编/官常典/第096卷 > 代国公宗尹

按《金史》本传：“宗尹，本名阿里罕，刚宪阿离合懑之孙，
赛也之子。以宗室子充护卫，改牌印祗候，授世袭谋
克，为右卫将军，历顺天、归德、彰化、唐古部族，横海军
节度使。正隆南伐，领神略军都总管，先锋渡淮，取扬
州及瓜州渡。大定二年，改河南路副都统，驻军诸州
之境。是时，宋陷汝州，杀刺史乌古孙麻泼及汉军二”
千人。宗尹遣万户孛术鲁定方、完颜阿喝懒、夹谷清
臣、乌古论三合、渠雏讹只将骑四千往攻之，遂复取
汝州。除大名尹，副统如故。顷之，为河南路统军使，迁
元帅左都监，除南京留守。上曰：“卿年少壮而心力多
滞。前任点检京尹，勤力不怠，而处事迷错，勉修职业，
以副朕意。”赐通犀带、厩马。八年，置山东路统军司，宗
尹为使，迁枢密副使。录其父功，授世袭蒲与路屯河
猛安，并亲管谋克。除太子太保，枢密副使如故。上问
宰臣曰：“宗尹虽才无大过人者，而性行淳厚，且国之
旧臣，昔为达官，卿等尚未信也。朕欲以为平章政事，
何如？”宰执皆曰：“宗尹为相，甚协众望。”即日拜平章政
事，封代国公，兼太子太傅。是时，民间苦钱币不通，上
问宗尹，对曰：“钱者有限之物，积于上者滞于下，所以
不通。海陵军兴，为一切之赋，有菜园、房税、养马钱。大定初，军事未息，调度不继，故因仍不改。今天下无事，
府库充积，悉宜罢去。”上曰：“卿留意百姓，朕复何虑。太
尉守道老矣，舍卿而谁？”于是养马等钱始罢。他日，上
谓宰臣曰：“宗尹治家严密，他人不及也。”顾谓宗尹曰：
“政事亦当如此矣。”有顷，北方岁饥，军食不足，廷议输
粟赈济。或谓此虽不登，而旧积有馀，秋成在近，不必
更劳输挽。宗尹曰：“国家平时积粟，本以备凶岁也。必
待秋成，则惫者众矣。人有损瘠，其如防戍何！”上从之。
宗尹乞令子银术可袭其猛安，会太尉守道亦乞令
其子神果奴袭其谋克，凡承袭人不识女直字者，勒
令习学。世宗曰：“此二子，吾识其一，习汉字，未习女直
字。自今女直、《契丹》、汉字曾学其一者，即许承袭。”遂著
于令。宗尹有疾，不能赴朝，上问宰臣曰：“宗尹何为不
入朝？”太尉守道以疾对。上曰：“丞相志宁尝言，若诏遣
征伐，所不敢辞。宰相之职，实不敢当，宗尹亦岂此意
邪？”二十四年，世宗将幸上京，上曰：“临潢、乌古里石垒
岁皆不登，朕欲自南道往，三月过东京，谒太后陵寝，
五月可达上京。春月鸟兽孳孕，东作方兴，不必蒐田
讲事，卿等以为何如？”宗尹曰：“南道岁熟刍粟贱，宜如
圣旨。”遂由南道往焉。世宗至上京，闻同签大宗正事
宗宁不能抚治上京宗室，宗室子往往不事生业。上
谓宗尹曰：“汝察其事，宜惩戒之。”宗尹奏曰：“随仕之子，
父没不还本土，以此多好游荡。”上命召还，宴宗室于
皇武殿，击球为乐。上曰：“赏赐宗室，亦是小惠，又不可
一概迁官，欲令诸局分收补其间人材，孰可者？”宗尹
对曰：“奉国斡准之子，按出虎，豫国公昱之曾孙，阿鲁
可任使。”上曰：“度可任何职，更访其馀以闻。”诏以按出
虎阿鲁为奉御。二十七年，乞致仕，世宗曰：“此老不事
事，从其请可也。”宰臣奏曰：“旧臣宜在左右。”上曰：“宰相
总天下事，非养老之地。若不堪其职，朕亦有愧焉。如
贤者在朝，利及百姓，四方瞻仰，朕亦与其光美。”宰臣
无以对。宗尹入谢，上曰：“卿久在外官，不闻有过失，但
恨用卿稍晚，今精力似衰矣，省事至烦，若勉留卿，则
四方以朕为私，卿亦不自安也。”顷之，上问宗尹子：“汝
父致仕，将居何所？”其子曰：“聚属既多，不能复在京师。”
上遣使问宗尹曰：“朕欲留卿时相从游，卿子之言如
此，今定如何？”宗尹曰：“臣岂不欲在此！但馀闲之年，犹
在辇下，恐圣主心困耳。既哀老臣，不忍摈弃，时时得
瞻望天颜，臣岂敢他往。乡里故老无存者，虽到彼，尚
将与谁游乎？”于是赐甲第一区，凡宴集、畋猎皆从焉。
二十八年，薨。